Trelis/gawiki huggingface dataset:
Henri Edouard Prosper Breuil. Seandálaí a rugadh i Mortain na Fraince ab ea Henri Edouard Prosper Breuil (1877-1961). Spéis ar leith aige in ealaín na bpluaiseanna, agus bhí sé freagrach as na pluaiseanna maisithe i gCombarelles is Font-de-Gaume sa Dordogne a nochtadh i 1901. Chuir a shaothar tús leis an staidéar ar ealaín Phailéiliotach.
David Brewster. Fisicí Albanach ab ea David Brewster (11 Nollaig 1781 – 10 Feabhra 1868). Rinne sé taighde ar pholarú solais. Cheap sé an córas dia-optrach chun an soilsiú ó thithe solais a fheabhsú. B'fhéidir gurb é a cheap an cailéideascóp.
Brícín. Breosla i gcnap aonfhoirmeach, a dhéantar trí ghual donn nó púdraithe nó móin phúdraithe a chomhbhrú is a chomhtháthú le ceanglóir indóite.
Percy Williams Bridgman. Fisiceoir a rugadh i gCambridge, Massachusetts ab ea Percy Williams Bridgman (1882-1961). 
Rinne sé taighde suntasach ar chórais ardbhrú, teirmidinimic, agus airíonna ábhar faoi ardbhrú. 
Mar shampla, tháirg sé foirm nua fosfair faoi ardbhrú, agus thaispeáin gur mhéadaigh slaodacht leachtanna faoi ardbhrú. Bhuaigh sé Duais Nobel na Fisice sa bhliain 1946 as sin.
Brífít. Roinn plandaí neamhfheadánacha a bheireann spóir, a chuimsíonn os cionn 25,000 speiceas, ina measc caonach, aelus is cornlach. Cealla seoltacha acu gan aon fhíorfhíochán feadánach. Riosóidigh acu, fiafháis cosúil le snáithí, a cheanglaíonn an planda síos is a sheolann uisce don phlanda, ach nach fréamhacha iad. Má bhíonn duilleoga orthu ní bhíonn iontu ach tiús cille amháin, agus tiús beagán níos mó sa dual lárnach. Is í an phríomhghlúin ná an ghaiméitifít, tallas nó planda beag duilleogach. Táirgtear gaiméití fireanna (antairidiamaí) is baineanna (arcagóiniamaí), agus iompraítear iad go díreach ar dhromchla an phlanda nó strúchtúir choimpléascacha ingearacha ar ghais mhaothanacha. Is é a bhíonn sa ghlúin spóraifíteach ghearrthéarmach ná spórchochall fadghasach a fhásann díreach suas ón arcagóiniam toirchithe. Tarlaíonn atáirgeadh neamhghnéasach freisin trí gheimí, filiméid ilcheallacha a tháirgtear i gcupáin ar leith ar fhoircinn duilleog nó gais ar leith, agus is féidir leo seo fás ina phlanda nua neamhspleách, díreach mar a dhéanann bleibeanna ó phlandaí bláfara. Plandaí tíre den chuid is mó is ea na brífítí, go minic eipifíteach (ag fás ar phlanda eile, cé nach seadán é). Bíonn siad an-íogair don triomú, agus is gá uisce chun na gaiméití a chur le chéile san atáirgeadh gnéasach, agus mar sin, bíonn siad teorannaithe do ghnáthóga taise nó fliucha. Glactar leis go forleathan gur plandaí tábhachtacha táscaire íad maidir le truailliú aeir, uisce is talún.
Aicmiú Bhriaifítí.
Ní grúpa monaifhíliginiteach atá sna briaifítí ach tá trí grúpa ann, na 
"Marchantiophyta", "Anthocerotophyta", agus "Bryophyta".
Brillín. Is gnéasorgán baineannach é an brillín (Laidin:"glans clitoris"), atá i láthair i mamaigh, ostraisí agus líon teoranta ainmhithe eile. I ndaoine, tá an chuid infheicthe - an bhreall - ag acomhal tosaigh na "labia minora", os cionn oscailt an úiréadra. Murab ionann agus an péineas, sé sin, an homalóg fireann atá coibhéiseach leis an mbrillín, de ghnáth ní bhíonn an chuid aimhneasaigh (nó oscailte) den úiréadra ann, agus mar sin ní úsáidtear é le haghaidh an mhúin. I bhformhór na speiceas, níl aon fheidhm atáirgthe ag an mbrillín. Cé go ní mhúnann roinnt ainmhithe tríd an mbrillín nó a úsáideann é i gcomhair atáirgthe, Fualann, cúplálann agus gineann an hiéana breac, a bhfuil brillín thar a bheith mór aige, tríd an orgán. Tá brillín mór ag roinnt mamach eile freisin, mar shampla léamair agus moncaithe géagach.
Is é an brillín an réimse earóigineach is íogaire ag an ndaonnaí baineann agus go ginearálta príomhfhoinse anatamaíoch an phléisiúir ghnéasaigh. I ndaoine agus i mamaigh eile, forbraíonn sé as fhiafhás san suth ar a dtugtar an tiúbarcal giniúna. Neamhdhifreáilte, ar dtús, forbraíonn an tiúbarcal ina phéineas nó ina bhrillín le linn forbairt an chórais atáirgthe ag brath ar nochtadh do andraiginí (ar hormóin fireann iad go príomha). Is struchtúr casta é an brillín, agus is féidir a mhéid agus a íogaireacht a athrú. Bíonn breall (ceann) an bhrillín daonna thart ar mhéid agus cruth pise agus meastar go bhfuil 8,000, agus b'fhéidir níos mó ná 10,000 néarchinn chéadfacha aige.
Tástáil chruais Brinell. Tomhas ar chruas miotail, ainmnithe as an innealtóir Sualannach Johann August Brinell (1849-1925). Brúitear sféar crua cruach isteach i ndromchla an ábhair atá le tástáil faoi fhórsa cinnte in-atáirgthe chun logán ciorclach a dhéanamh sa dromchla. Tugann trastomhas an logáin seo tomhas ar an gcruas.
Briocht. I bhfisic na gcáithníní, an 4ú saghas den airí atá ag cuairc ar a dtugtar "blas", ceann de na cáithníní fo-adamhacha. Tairgeadh an t-airí seo ó thaobh teoirice de i 1964 agus fionnadh é i 1974. Is é an cuarc coimhthíoch a mhalairt blais. Uimhir chandamach inmheánach (C) a imchoimeádtar sna hidirghníomhuithe leictreamaighnéadacha is láidre, ach nach n-imchoimeádtar in idirghníomhuithe laga, is ea an blas seo. C = +1 i gcás na mbriochtchuarc, agus bíonn briochtchuarc amháin ar a laghad i ngach briochtcháithnín. Cuimsíonn sé gach ball de chlann na mbriochtchuarc D-mhéasóin, nó na frithbhriochtchuairc.
Briosclán. Planda ilbhliantúil dreapaire fréamhaithe atá dúchasach do na réigiúin mheasartha uile, beagnach. Na duilleoga sonrach cleiteach, clúdaithe go dlúth le ribí gruaige síodúla airgeadacha; na bláthanna le heipeachailís is cailís, cúigpheitealach buí. D'úsáidtí na fréamhacha stáirseacha mar bhia anallód.
Briseadh (innealtóireacht). Sa bhfisic is an innealtóireacht, teip ábhair atá faoi strus meicniúil. Is amhlaidh a tharraingítear na cisil adamh amach óna chéile, agus roimh bhriseadh, i gcás an chuid is mó d'ábhair, tagann díchumadh laisteach agus ansin díchumadh plaisteach ar an ábhar. Nuair is strus inteannta a bhíonn i gceist, tarlaíonn an briseadh nuair a bhíonn sé seo níos mó ná neart inteannta an ábhair.
Briseadh (cnámh). Sa mhíochaine, briseadh i leanúnachas cnáimhe. De ghnáth tarlaíonn a leithéid de bharr fórsa sheachtraigh, ach is féidir go dtarlóidh de bharr galair (briseadh paiteolaíoch), cosúil le hailse cnáimhe a chuireann isteach ar struchtúr is ábhar na cnáimhe. Tarlaíonn briseadh cnáimhe i bhfoirmeacha éagsúla, ó bhriseadh trasnach líne caoile gan díláithriú (briseadh scolbach) go dtí briseadh dian ina mbristear an chnámh i roinnt mionphíosaí (briseadh spruánach). Bíonn cumas fiúntach ag cnámha a bpíosaí a athaontú, ach braitheann an chóireáil is an toradh ar cé chomh maith is a dhéantar na fo-phíosaí a ailíniú leis an mbunchnámh is a choinnítear iad mar sin le linn an athaontaithe. Má ailíníonn na píosaí go maith, is féidir iad a choinneáil in áit le cléithín simplí le linn an athaontaithe. Ach i gcás bristí créachtacha is bristí díláithrithe, is féidir go mbeidh gá le láimhsiú sa tréimhse athaontaithe, nó bioráin is scriúnna miotalacha chun na píosaí cnáimhe a choinneáil ailínithe is le chéile.
Briseadh spontáineach siméadrachta. I gcórais fhisiciúla, laghdú na siméadrachta ar bhealach neamhréamhinste de réir mar a athraíonn an córas chuig córas le fuinneamh níos lú. Mar shampla, nuair a fhuaraítear ábhar fearómaighnéadach faoi bhun a theochta Curie, ailíníonn a chuid adamh chuig staid le fuinneamh níos lú agus siméadracht níos lú. Is prionsabal tábhachtach é i bhfisic na gcáithníní, réamhinsint mhaiseanna na gcáithníní W is Z, agus teoiric na n-idirghníomhuithe laga go háirithe.
Bristeoir oighir. Long a dheartar chun oighear a ghlanadh amach as bealaí uisce le loingeas a ligean tríothu. Briseann an t-oighear trí thosach a chabhlach treisithe a thiomáint go fuinniúil i gcoinne an oighir agus an t-oighear briste a bhrú i leataobh. In úsáid go forleathan i gCeanada, an Rúis agus Muir Bhailt.
Briúlán. Planda díreach ilbhliantúil a dhéanann dois, dúchasach don Eoraip, iarthar na hÁise is tuaisceart na hAfraice is ea an briúlán ("Rosa spinosissima"). Na duilleoga bunata den chuid is mó, rud beag scothghorm, cleiteach le duilleoigíní ubhchruthacha fiaclacha; na bláthanna i gceann cruinneogach le 4 shiopal, gan aon pheiteal. Fásann an briúlán sailéid 40 cm ar airde, le bláthanna glasa nó imir chorcra. Boladh an chúcamair óna fhásra brúite. Is mó an briúlán mór, a fhásann 60 cm ar airde agus a mbíonn bláthanna dúdhearga air. 
Tá sé dúchasach do chóstaí na hEorpa Thiar agus na hAfraice Thiarthuaidh. Fásann sé ar dhumhcha gainimh agus in aice le haolchloch. Tá dlúthbhaint ag an mbriúlán le hAlbain, sa dara háit i ndiaidh an bhfeochadán mar shiomból den tír úd.
Brocailí. Planda glas sa bhfine cabáiste a fhástar i gcomhair na mbláthanna anabaí a itear mar ghlasra.
Tagann an focal 'brocailí' ón uimhir iolra den fhocal Iodálach 'broccolo', rud a chiallaíonn "bláthbharr ar chabáiste", agus is í an foirm bhídeach de 'brocco' í, rud a chiallaíonn "ionga bheag" nó "péacán". 
Beirítear nó galaítear brocailí go minic ach féadfar é a ithe amh.
Rangaítear brocailí sa ghrúpa saothróige 'Italica', sa speiceas "Brassica oleracea". Bíonn bláthchinn móra, de ghnáth glas i ndath, eagraithe i struchtúr ar aon dul le crann, ag leathadh amach ó ghas tiubh inite aige. Bíonn mais na mbláthcheann timpeallaithe ag duilleoga. Bíonn brocailí cosúil le cóilis, grúpa saothróige éagsúla den speiceas céanna.
Brocaire. Madra beag misniúil tí. Póraítear é le haghaidh na seilge, seilg an tsionnaigh go háirithe. Ar dtús, chuirtí isteach sa bhrocach i ndiaidh na creiche é. Go traidisiúnta, bíonn sé ionsaitheach coinneálach neamheaglach. Cuid mhaith pór ann anois.
Brocaire Albanach. Madra le colainn fhada is cosa an-ghearra. An t-eireaball gearr suas in airde. An ceann fada le malaí, croiméal is féasóg. Na cluasa gearra in airde. An fionnadh dubh tiubh guaireach ag síneadh go talamh, beagnach. Brocaire Obar Dheathain is ea an cineál le fionnadh an-gharbh.
Brocaire Bedlington. Pór Briotanach madra le soc barrchaol, gan clár éadain le feiceáil, le radharc cliathánach. An fionnadh catach, de ghnáth mílítheach, ach uaireanta liath nó donn. Cros-síolraíodh an bunphór gearrchosach leis an bhfuipéad chun an fhoirm nua-aoiseach le cosa níos faide a tháirgeadh.
Kālidāsa. File agus drámadóir ab ea Kālidāsa (Devanāgarī: , floruit sa chúigiú céad). Níl mórán eolais againn faoina shaol, ach áirítear ar rogha scríbhneoirí litríocht na hIndia é. 
Saothar.
I Sanscrait a chum Kālidāsa a chuid dánta agus drámaí. Scríobh sé trí dhráma - Abhijnanashakuntala, Vikramorvashi, agus Malavikagnimitra - chomh maith le dánta dar teideal Raghuvamsha, Kumarasambhava agus Meghaduta. Is é Abhijnanashakuntala ("Aithint Shakuntala") a phríomhshaothar. Tá clú agus cáil ar na híomhánna agus samhlacha áille i saothar Kālidāsa.
Brocaire Bhostúin. Is pór madra é brocaire Bhostúin a saothraíodh sna Stáit Aontaithe trí bhrocairí eile a chrosphórú le tarbhghadhair. Beag, le cliabhrach domhain. Na cluasa mór, an ceann cruinn, an muineál ramhar. An fionnadh gearr, bán is donn, nó bán is dubh.
Brocaire Breatnach. Brocaire a saothraíodh sa Bhreatain Bheag ó bhrocairí Sasanacha. An fionnadh flannbhuí/donn is bán, tiubh. Beagnach gan aon eireaball. An t-aon bhrocaire a aimsíonn. Inneach maith ann.
Brocaire carn. Brocaire a saothraíodh i dtuaisceart na hAlban chun sionnaigh a ruaigeadh as a bpoill. Beag le cosa gearra. An fionnadh donn tiubh mosach. Na cluasa ceartdíreach is an dreach airdeallach.
Brocaire Gaelach. Brocaire meánach gníomhach le fionnadh garbh scothdhearg/crón. Na cluasa bog, in airde. Barr an tsoic timpeallaithe le scuab gruaige fada. Sciotar an t-eireaball, ach é níos faide ná i mbrocairí eile.
Brocaire Sealyham. Madra a shaothraigh John Owen Tucker Edwardes sa Bhreatain Bheag sa 19ú céad agus é ag iarraidh brocaire chomh fíochmhar is ab fhéidir. An cholainn fada is na cosa gearr, an t-eireaball gearr is díreach suas, an ceann fada le malaí, croiméal is féasóg, na cluasa fada ar luascadh, an fionnadh tiubh mílítheach guaireach.
Brocaire sionnach. Brocaire fuinniúil Briotanach, le cliabhrach domhain, soc biorach is cluasa boga fillte in airde. Sciotar an t-eireaball de ghnáth is é óg. Bán le marcanna dubha nó donna, beagnach i gcónaí. Dhá fhoirm ann: guaireach is leabhair.
Brocaire teorann. Brocaire a saothraíodh sna cnoca ar an teorainn idir Albain is Sasana chun sionnaigh a sheilg. Beag is gníomhach. An soc soladach smutach, na cluasa beaga, an fionnadh tiubh docht guaireach. Órga nó scothdhearg/donn de ghnáth.
Brocaire Yorkshire. Brocaire beag Briotanach. Gruaig fhada thanaí dhonn nó ghormliath. Téann a fhionnadh go talamh. A cheann le cluasa móra díreach suas is gruaig fhada orthu.
Bertram Brockhouse. Fisicí a rugadh i Lethbridge, Alberta, Ceanada ab ea Bertram N. Brockhouse (15 Iúil 1918 – 13 Deireadh Fómhair 2003). 
D'fhreastail sé ar Ollscoil McMaster i gCeanada. 
Rinne sé taighde bunúsach ar speictreascópacht neodrón, agus roinn Duais Nobel san Fhisic le Clifford Shull sa bhliain 1994. Fuair sé bás in Hamilton, Ontario.
Bróg-ghob. Éan mór liath, cosúil le corr bhán le ceann mór is ea an bróg-ghob ("Balaeniceps rex"). An gob an-leathan an-domhain, cosúil le bróg. Áitríonn sé riasca lár na hAfraice. Oíchí. Itheann sé veirteabraigh bheaga, moilisc is splíonach.
Maurice de Broglie. Fisicí a rugadh i bPáras ab ea Louis César Victor Maurice de Broglie (27 Aibreán 1875 – 14 Iúil 1960). Rinne sé taighde ceannródaíoch ar speictrim X-ghathacha.
Louis de Broglie. Fisiceoir a rugadh i nDieppe na Fraince, de chlann uasal ab ea Louis Victor Pierre Raymond de Broglie (1892-1987). Bhuaigh sé Duais Nobel na Fisice sa bhliain 1929 as a thaighde ceannródaíoch ar nádúr tonnach an leictreoin (tonnta de Broglie).
Bróidnéireacht. Maisiú éadaí le fuáil, ealaín chomh seanda sin go bhfeictear sa phéintéireacht ar bhallaí tuamaí Éigipteacha í. Dhéantaí an fhuáil de láimh ar an mbunfhabraic, agus saothraíodh leibhéal ard ealaíne ar bhaill shaibhre éadaigh is feistis tí sa Mheánoirthear, an India is an Cianoirthear. San Eoraip rinneadh samplaí suntasacha ar éadaí sagart is brait altóra. Sampla cáiliúil is ea Taipéis Bayeux ón 11ú céad. Scil ab ea í a bhíodh riachtanach don ghnáthbhean i ndéanamh éadaí is feisteas. Maireann lámhbhróidnéireacht fós mar cheird, ach inniu déantar bróidnéireacht le meaisíní ríomhrialaithe den chuid is mó, atá in ann patrúin fhíorchoimpléascacha a dhéanamh.
Bróiméileach. Ball de chlann an anainn. Eipifítí de ghnáth, méith le duilleoga spíonacha, an-choiteann i gceannbhrat na foraoise trópaicí thar aon áit eile. Suntasach as an taiscumar uisce a bhailíonn siad i lár cupánchruthach chnota na nduilleog. Is féidir go mbeidh sé seo an-mhór, suas le 20 lítear, a ionsúnn an planda trí ribí ar na duilleoga. Soláthraíonn sé gnáthóg d'fhoirmeacha eile beatha (feithidí, débheathaigh is plandaí uisciúla, cuid acu nach maireann in áit ar bith eile) go minic i réigiúin nach mbíonn mórán uisce mhairbh iontu.
Broimfhéar. Féar ilbhliantúil neamhlonrach glas leis an iliomad riosóm dreaptha is ea broimfhéar. Dúchasach do na réigiúin mheasartha. Na spícíní suite faobhrach, le gas ar an spíce docht caoldíreach. Fiaile choinneálach atá an-deacair le stoitheadh.
Broinceachtáis. Riocht ainsealach ina mbíonn na broncais ata, agus a n-éiríonn siad calctha le múcas is ionfhabhtaithe arís is arís eile. Mar thoradh air seo déanann duine casacht seile brachúla, agus faigheann babhtaí niúmóine arís is arís eile. Féadfaidh an riocht seo tarlú mar thoradh ar ghalair bhunúsacha cosúil le fibróis chisteach, bruitíneach, triuch nó eitinn.
Broincileathóir. Oibreáin, cosúil le haidréanailéin, isipréanailín is salbútamól, is ea broincileathóir, a leathann na broncais sna scamhóga agus a fhéadfaidh cabhrú le cóireáil duine le plúchadh. 
Níl na broincileathóirí uile sábháilte a ndóthain le húsáid i gcoinne an phlúchta, áfach. Baintear feidhm chliniciúil as salbútamól i bhfoirm aerasóil, agus as sailmeitearól is afoirmeitearól. 
Mar sin féin. tá conspóid ann maidir lena n-úsáid gan stéaróidigh. Tá fianaise ann go laghdaíonn siad na siomptóim ach nach gcuireann stop leis an ngalar bunúsach, agus imní go mb'fhéidir go bhfuil na hoibreáin seo freagrach as méadú i ngalracht plúchta i dtíortha an iarthair.
Broincíteas. Is é athlasadh na bhfeadáin aeir (na broncais) an broincíteas. Is galar trom an broincíteas dian i naíonáin, agus tarlaíonn sé de ghnáth mar thoradh ar víris, cosúil le fliú, a chuireann tús le hathlasadh an-dian i gconair na riospráide, is b'fhéidir le haisficse. Buaileann broincíteas ainsealach daoine fásta a chaitheann toitíní. Mar thoradh táltar an iomarca múcais broncasaí, agus déanann an duine casacht ainsealach chun é a dhíbirt.
Útaras. Orgán cuasach piorrachruthach matánach, le ballaí ramhra sa bhaineannach é an t-útaras nó an bhroinn. Sa bhean bíonn sí sa pheilbheas de ghnáth agus síneann suas is chun tosaigh os cionn an lamhnáin ón gcuid uachtarach den fhaighin. Is éard atá inti ná an oscailt (ceirbheacs) ag a bhun is í scartha ó chorp na broinne ag cúngú beag, agus os cionn an áit a dtéann na feadáin útaracha isteach sa chorp tá an fundas. Tá bun an cheirbhics timpeallaithe ag an bhfaighin, agus osclaíonn isteach sa bhfaighin. Tar éis breithe bíonn an bhroinn sa bholg den chuid is mó is an ceirbheacs réasúnta mór, agus ní bhíonn éagsúil ón gcorp. Fásann sí go mall díreach roimh chaithreachas, ach nuair a thosaíonn sé seo, fásann go tapa ar feadh achair. I seanaois tagann an bhroinn le bheith crua is níos snáithíní. Taistealaíonn na hubháin ó na hubhagáin ar feadh na n-ubhaduchtanna comhthreomhara isteach sa bhroinn. Oibríonn éastraiginí is prógaistéaróin, a thálann na hubhagáin, ar líneáil eipitéileach (inmheitriam) na broinne. Aon ubhán a thoirchítear san ubhaducht, ionchlannaítear é i mballa na broinne. Aon ubhán nach dtoirchítear, díbrítear é le barrchisil an inmheitriam mar fhreagairt ar athruithe hormónacha le linn míostraithe. Bíonn an ghnáthbhroinn 7.5 cm ar fhad is timpeall 40 g meáchain. Fásann an bhroinn thoirchithe go tapa i méid is meáchan agus éiríonn isteach sa bholg. Tagann sí le bheith 30 cm ar fhad is suas le 1 kg meáchain faoin 8ú mí. Díreach tar éis breith na clainne, crapann an bhroinn agus infhilleann ar a gnáth-thoisí taobh istigh de dhá mhí.
Broit. Is éard is broit ann ná leathóg mhór a fhaightear ar bhunanna gaineamhacha in uiscí éadoimhne (10-75 m síos) in oirthuaisceart an Atlantaigh is an Mheánmhuir, den chuid is mó ("Scophthalmus rhombus"). Suas le 60 cm ar fhad. An dá shúil ar an taobh clé, an béal mór cuartha, gainmheach donn le baill dhubha is bhána. Iasc maith bia.
Broncais. Sraith d'fheadáin ghéagacha, a dtéann a dtrastomhas i laghad de réir a chéile, a iompraíonn aer ón traicé go dtí na scamhóga. Sna broncais mhóra bíonn fáinní is plátaí loingeáin a choinníonn na feadáin seo ar oscailt. Tugtar "broincíní riospráide" ar na broncais bheaga, a mbíonn leataí cosúil le saic (saic ailbheolacha) ar a bhfoircinn mar a dtarlaíonn malartú gás. I measc neamhord na mbroncas tá plúchadh, broincíteas is broinceachtáis.
Broncascópacht. Scrúdú díreach ar an traicé is an broncas le broncascóp solúbtha snáthoptaice, a chuirtear isteach faoi ainéistéise áitiúil nó ghinearálta sna conairí riospráide. Is féidir bithóipsí fíochán a thógáil leis an ngléas seo freisin.
Brontóitéiriam. Mamach iníortha crúbach atá imithe in éag agus a fhaightear iontaisaithe ón ré Olaigaicéineach i Meiriceá Thuaidh. An cholainn an-mhór, cosúil le srónbheannach. 2.4 m ar airde ag na guaillí. Dís adharc cnámhach ar an gceann. Is dóigh go n-itheadh sé fásra bog.
Il Bronzino. Péintéir a rugadh i Monticello na hIodáile ab ea Il Bronzino (Agnolo di Cosimo di Mariano (17 Samhain 1503 – 23 Samhain 1572). D'oibrigh sé i bhFirenze, agus rinne portráidí de chuid mhaith de chlann Medici is de Dante (1265–1321), Boccacio (1313–1375) is Petrarch (1304–1374).
Droichead Brooklyn. Droichead crochta, 486 m ar fhad, a tógadh i 1869-1883 trasna na hAbhann Thoir idir Brooklyn is Manhattan i Nua-Eabhrac is ea Droichead Brooklyn. Arna dhearadh ag John Augustus Roebling, innealtóir ar imirceach ón Ghearmáin é. Ba é an chéad droichead ar baineadh feidhm as cáblaí cruach ina thógáil.
Adriaen Brouwer. Péintéir a rugadh in Oudenaarde na Beilge ab ea Adriaen Brouwer (c 1605-1638). Ba iad príomhthéamaí a phéintéireachta ná beatha an tábhairne, siamsaíocht faoin tuath, agus gach saghas ragairneálaí.
Arthur Whitten Brown. Eitleoir a rugadh i nGlaschú na hAlban ab ea Arthur Whitten Brown (23 Iúil 1886 – 4 Deireadh Fómhair 1948). Agus John Alcock mar phíolóta, ba é an chéad duine a d'eitil trasna an Atlantaigh gan stad, ar 14 Meitheamh 1919.
D'eitil Alcock agus Brown ó Thalamh an Éisc go Contae na Gaillimhe i 16 uair is 27 nóiméad.
Lancelot Brown. Garraíodóir pictiúrtha a rugadh i gKirkdale Shasana ab ea Lancelot Brown (1715-1783). Freagrach as dearadh is forbairt na ngairdíní i bPalás Blenheim is Gairdíní Kew, ina ndearna sé aithris ar an nádúr, den chuid is mó. Tharraing sé cáil air féin mar ‘Capability Brown’.
Robert Brown. Luibheolaí a rugadh i Monadh Rois na hAlban ab ea Robert Brown (21 Nollaig 1773 – 10 Meitheamh 1858). An chéad duine a d'aithin an núicléas mar bhunús na cille, i 1831. D'fhionn sé an bhrúnghluaisne níos déanaí. Ó mhí na Nollag sa bhliain 1801 go mí na Bealtaine den bhliain 1805 rinne sé taighde luibheolaíochta san Astráil, ag déanamh cur síos ar 3,500 speiceas plandaí, 2,000 díobh nár cuireadh síos orthu roimhe sin.
Li Bai. File Síneach ba ea Li Bai nó Li Po (李白 Lǐ Bái / Lǐ Bó) (701-762). Áirítear ar rogha fhilí litríocht na Síne é. Ba iad Li Bai agus Du Fu na filí ba mhó i Ré Órga ríshliocht Tang. Tá tuairim is 1000 de dhánta Li Bai againn fós. 
Tionchar.
Bhí tionchar mór ag Li Bai ar go leor filí ina thír dhúchais, mar shampla Mi Fei. Ba é an Marquis d'Hervey de Saint-Denys a d'fhoilsigh an chéad aistriúchán Iartharach ar fhilíocht Li Bai sa bhliain 1862 ina "Poésies de l'Époque des Thang". Chuir Ezra Pound Béarla ar chuid dá dhánta sa bhailiúchán clúiteach úd "Cathay". Tugadh ainm Li Po ar chráitéar ar Mhearcair sa bhliain 1976.
Raidhfil uathoibríoch Browning. Meaisínghunna éadrom gásfhuinnmhithe a dhear an gabha gunnaí Meiriceánach John Moses Browning (1855-1926) i 1917. Táirgeadh i gcuid mhaith tíortha é go dtí na 1950idí. Raon 600 m a bhí aige agus piléarlann 20 urchar.
Brú atmaisféarach. Feidhmíonn meáchan an atmaisféir brú, a dtugtar an brú atmaisféarach air, ag dromchla an Domhain. Is é meánluach an bhrú atmaisféaraigh seo ag leibhéal na farraige 1013 bar nó 101.3 kPa. Laghdaíonn an brú seo le hairde is ardú teochta. Úsáidtear baraiméadar chun an brú atmaisféarach a thomhas. Tá an tomhas seo bunúsach sa mheitéareolaíocht.
Brú fola. An brú a fheidhmíonn an fhuil i gcoinne ballaí na bhfuileadán. Gintear an brú seo nuair a chrapann matáin an chroí, agus gineann brú athraitheach tréimhsiúil brú na fola. Tómhaistear brú na fola le sfigmeamanaiméadar go hiondúil. Tá cufa sa ghléas seo a fhilltear thart ar an ngéag uachtarach is a theanntar go gcuireann sé stop ar éigin leis an gcuisle i gcaol na láimhe, agus mar sin le sreabhadh na fola in artairí na géige. Tomhaistear an brú sa chufa ansin, agus is é sin an brú uasmhéideach fola, an brú siostólach. Ansin ligtear an t-aer amach as an gcufa go mall. An brú sa chufa ag a bhfilleann sreabhadh leanúnach san artaire i gcaol na láimhe, tugtar "an brú diastólach" air sin. Tomhaiseann an sfigmeamanaiméadar an brú i milliméadar mearcair (mm Hg), agus de ghnáth scríobhtar an toradh mar seo: 120/80, is é sin, brú siostólach 120 mm Hg, is brú diastólach 80 mm Hg.
Brú gaile. An brú a imríonn an ghal mórthimpeall ar leacht nó solad. Bíonn leacht nó solad timpeallaithe ag gal an ábhair chéanna i gcónaí agus í i gcothromaíocht leis. Mar shampla, bíonn brú galuisce cothrom le timpeall 0.2% de bhrú an atmaisféir ag teocht an tseomra. Méadaíonn an brú gaile nuair a mhéadaíonn an teocht.
James Bruce. Taiscéalaí a rugadh san Eaglais Bhreac, Albain ab ea James Bruce (4 Nollaig 1730 - 27 Aibreán 1794). I 1770 shroich sé foinse na Níle Goirme.
Max Bruch. Cumadóir ceoil a rugadh in Köln na Gearmáine ab ea Max Christian Friedrich Bruch (6 Eanáir 1838 – 2 Deireadh Fómhair 1920). Cáil air as a choinseartó veidhlín i mionghléas G, agus an "Schottische Fantasie" (Fantaisíocht Albanach). Fuiair sé bás i mBeirlín.